b"\n_START_ARTICLE_\nCarlo Goldoni\n_START_SECTION_\n\xc5\xbdivljenje in delo\n_START_PARAGRAPH_\nSprva je bil advokat, od 1748 pa pesnik bene\xc5\xa1kih gledali\xc5\xa1\xc4\x8d. Od mladih nog je Goldonija privla\xc4\x8devalo gledali\xc5\xa1\xc4\x8de in \xc5\xbee kot otrok je pripravil prvo igrico. Napisal je \xc4\x8dez dvesto komedij. Njegova satira je dobrohotna in obzirna ter redko preide v ironijo. Ni pa se dobrodu\xc5\xa1ni pisatelj bal izre\xc4\x8di nekaterih drznih izjav zoper plemstvo. Pisal je drame in karakterne komedije s katerimi je najbolj zaslovel. Obnovil je italijansko komedijo, ki ni na\xc5\xa1la poti iz improvizacije \xc5\xbee povsem izrabljene tako imenovane\xc2\xa0\xc2\xbbcommedie dell'arte\xc2\xab. Pri posebnem tipu komedije, ki jo je ustvaril se je pribli\xc5\xbeal Moli\xc3\xa8rovim zgledom tako, da je komediji dal trdnej\xc5\xa1o dramsko zgradbo in izrazitej\xc5\xa1o socialno, razsvetljenstvu bli\xc5\xbejo tendenco. Od njegovih del so ostale popularne zlasti Kavarnica (La bottega del caff\xc3\xa8, 1743), Sluga dveh gospodov (Il servitore dei due padroni, 1753), Kr\xc4\x8dmarica (La losandiera, 1753). (COBISS) Vendar ta tendenca ni nikoli preo\xc4\x8ditna, ton celote ostaja veselo igrav, lahkoten in dobrodu\xc5\xa1en. Nekater druga dela so \xc5\xa1e: Ribi\xc5\xa1ke zdrahe, Prebrisana vdova, La\xc5\xbenivec, Grobijani, Starinarnica. Za nas je pomembna tudi drama Dalmatinka, uprizorjena leta 1758, v kateri prikazuje Ilire v Dalmaciji. Napisal je tudi Spomine, bogate s podatki o sodobnem gledali\xc5\xa1\xc4\x8du. Pisal je v verzih in prozi, v knji\xc5\xbeni italijan\xc5\xa1\xc4\x8dini in bene\xc5\xa1kem nare\xc4\x8dju, pa tudi v francoskem jeziku. Do danes je ostalo \xc5\xbeivih kakih trideset njegovih komedij. Tudi na na\xc5\xa1ih odrih so si njegove komedije osvojile trajno mesto in pred vsemi Kr\xc4\x8dmarica, ki predstavlja eno najve\xc4\x8djih koket v svetovni dramatiki._NEWLINE_Napisal je tudi ve\xc4\x8d opernih besedil."